THAI มั่นใจ Q4/60 พลิกกำไร รับไฮซีซั่น-คุมค่าใช้จ่ายดี
THAI มั่นใจ Q4/60 พลิกมีกำไรรับช่วงไฮซีซั่นของธุรกิจ อีกทั้งยังมีการปรับลดค่าใช้จ่ายลง ฟากสายการบินไทยสมายล์คาดช่วง Q4/60 มีแนวโน้มดีขึ้น แต่ยากที่จะพลิกมีกำไร โดยอยู่ระหว่างหารรือเรื่องยุทธศาสตร์การดำเนินธุรกิจ
28 พ.ย. 2560

นายตรีทศ สนแจ้ง รองประธานกรรมการ และรักษาการประธานกรรมการ บริษัท การบินไทย จำกัด (มหาชน) หรือ THAI เปิดเผยว่า แนวโน้มผลประกอบการของการบินไทยในไตรมาส 4/60 จะดีขึ้นและมีโอกาสพลิกเป็นกำไรได้ เนื่องจากเป็นช่วงไฮซีซั่น หลังจากไตรมาส 3/60 มีผลขาดทุน นอกจากนี้บริษัทยังได้มีการปรับลดค่าใช้จ่ายลงด้วย
ขณะที่สายการบินไทยสมายล์นั้น ทางคณะกรรมการ THAI ได้เชิญมาหารือถึงภาพรวมของธุรกิจ ยุทธศาสตร์การดำเนินงาน และค่าใช้จ่าย ทั้งนี้ ได้มอบหมายให้สายการบินไทยสมายล์กลับมานำเสนอรายละเอียดของแผนงานต่างๆ ในการประชุมคณะกรรมการ THAI ครั้งหน้าที่จะจัดขึ้นในวันที่ 20 ธ.ค.นี้
“ทุกคนก็ช่วยกัน บอร์ดทุกคนพยายามทำให้ดีที่สุด เราทำเท่าที่เราทำได้ ส่วนไทยสมายล์ก็เชิญมาคุยหารือกัน เขาจะกลับไปทำมาเสนอบอร์ดครั้งหน้า เราพูดกันภาพรวม ก็อยู่ระหว่างการหารือว่าหารืออะไรกันปรับปรุงอะไรกัน ขอดูรายละเอียดในเรื่องยุทธศาสตร์ ค่าใช้จ่าย วันนี้เราพูดเรื่องภาพใหญ่ไทยสมายล์ก็ทำงานกันใกล้ชิด เขารู้ปัญหาอยู่” นายตรีทศ กล่าว
ส่วนความคืบหน้าการสรรหาผู้ดำรงตำแหน่งกรรมการผู้อำนวยการใหญ่ (DD) คนใหม่นั้น ขณะนี้ยังไม่ได้รับรายงานจากนายสมชัย สัจจพงศ์ ปลัดกระทรวงการคลัง ในฐานะประธานสรรหาฯ หลังจากที่ขยายเวลารับสมัครถึง 24 พ.ย.ที่ผ่านมา
ด้านนายณรงค์ชัย ว่องธนะวิโมกษ์ รองกรรมการผู้อำนวยการใหญ่สายการเงินและการบัญชี เปิดเผยว่า แนวโน้มผลประกอบการในไตรมาส 4/60 ดีขึ้น โดยในช่วงเดือน ต.ค.-พ.ย.60 มีอัตราขนส่งผู้โดยสาร (Cabin Factor) ประมาณ 78-79%
ขณะที่ยอดจองตั๋วโดยสารในเดือน ธ.ค.60 -ม.ค.61 สูงขึ้นมาที่ระดับกว่า 80% โดยในไตรมาส 4/60 คาดว่าจะบันทึกผลขาดทุนด้อยค่าสินทรัพย์และเครื่องบินประมาณหลักร้อยล้านบาท ซึ่งน้อยกว่าไตรมาส 3/60 และทั้งปีจะบันทึกค่าด้อยสินทรัพย์และเครื่องบินจะน้อยกว่าปีที่แล้ว
ขณะที่สายการบินไทยสมายล์ ผลประกอบการในช่วง 9 เดือนมีผลขาดทุน และถึงแม้ในไตรมาส 4 ผลประกอบการจะดีขึ้น แต่ยากที่จะกลับมามีกำไร
ทั้งนี้ THAI แจ้งผลประกอบการไตรมาส 3/60 มีผลขาดทุนสุทธิ 1,825 ล้านบาท จากไตรมาส 3/59 มีผลขาดทุนสุทธิ 1,601 ล้านบาท เนื่องจากมีการบันทึกผลขาดทุนจากการด้อยค่าของสินทรัพย์และเครื่องบิน จำนวน 1,502 ล้านบาท จาก 624 ล้านบาทในไตรมาส 3/59